Škoda Octavia
Škoda Octavia on Škodan vuodesta 1996 lähtien valmistama henkilöautomalli. Ensimmäiset kaksi sukupolvea sijoittuivat kokonsa puolesta keskiluokkaan, mutta uusin vuonna 2013 esitelty sukupolvi kasvoi kokoa ja nousi ylempään keskiluokkaan.
Ensimmäinen uusi Octavia esiteltiin syksyllä 1996, ja se saapui Suomeen vuotta myöhemmin. Octavian tekniikka perustuu Škodan emoyhtiön Volkswagen Groupin yhteiseen A4-pohjalevyyn, jota käytettiin myös Volkswagen Golf IV:ssä, Audi A3:ssa, SEAT Leónissa sekä Audi TT:ssä. Ensimmäisenä esitelty malli oli Audi A3 ja toisena seurasi Škoda Octavia. Korimalliltaan Octavia oli viisiovinen hatchback. Golfin tavoin akseliväli oli poikkeuksellisen lyhyt, joka näkyi erityisesti takaistuimen jalkatiloissa. 528-litrainen tavaratila sen sijaan oli luokan huipputasoa.
Vuoden 2001 Euro NCAP -kolaritestistä Octavia sai tulokseksi neljä tähteä viidestä.
Octavian bensiinimoottorit olivat aluksi 1,6 (75/101 hv) ja 1,8 20V (125 hv). Dieselmoottorina oli 1,9 TDI (90/110 hv). Vuoden 1998 alussa valikoimaan tuli turboahdettu 1,8 20V (150 hv). Tekniikka oli kaikilta osin samaa kuin muissa konsernin autoissa, mutta yhteispaineruiskutteisten TDI-moottorien kehittyessä Škodalle ei annettu uusimpia versioita.
Perusmalli oli nimeltään LX. Vaatimattomaan vakiovarusteluun sisältyi kuljettajan turvatyyny, turvavöiden esikiristimet, ohjaustehostin, automaattiset ajovalot, kierroslukumittari, lämmitettävät etuistuimet sekä ohjauspyörän korkeuden ja etäisyyden säätö.
GLX-mallissa oli lisäksi ajotietokone, keskuslukitus, lämmitettävät sähköpeilit, sumuvalot, kaksiosainen takaselkänoja, sisävalon viive ja kuljettajan istuimen korkeussäätö.
Parhaimpaan SLX-varusteluun sisältyi lisäksi matkustajan turvatyyny, ABS-jarrut, vetoluistonesto, kevytmetallivanteet, plyysiverhoilu, sähköikkunat edessä ja takana sekä kattoluukku.
Myöhemmin tarjolle tuli myös huippumalli Laurin&Klement, jossa oli muun muassa sivuturvatyynyt (yht. neljä turvatyynyä), nahkaverhoilu, automaatti-ilmastointi ja CD-vaihtaja.
Keväällä 1998 esiteltiin uudeksi korimalliksi farmari, joka tunnettiin nimellä Combi. Myös sen tavaratila oli suuri, perusasennossa 548 litraa ja laajennettuna 1 512 litraa.
Vuosimallin 1999 Octaviaan tuli uusi Golfin tapainen kojelauta, jonka viimeistely oli aiempaa korkeatasoisempi. SLX-varustelussa oli nyt kattoluukun sijasta keskikyynärnojat ja ilmastointi. LX ja GLX saivat kumpikin ABS-jarrut, ja GLX:ään tuli myös takaistuimen keskikyynärnoja sekä vetoluistonesto 90-hevosvoimaista TDI:tä lukuun ottamatta.
Keväällä 1999 vapaasti hengittävän 1,8-litraisen moottorin korvasi uusi 2,0-litrainen (115 hv). Syksyn 1999 uusi mallivaihtoehto oli nelivetoinen Combi 4×4, jota ei kuitenkaan vielä tässä vaiheessa otettu Suomen tuontiohjelmaan.
Škoda Octavia koki kevyen kasvojenkohotuksen syksyllä 2000. Uudistuksia olivat kirkaslasiset ajovalot, muhkeampi etupuskuri, hieman pyöristetty etusäleikkö sekä takana uudet valot ja puskuri. Kokonaisuutena ulkonäölliset muutokset olivat kuitenkin erittäin pieniä. Ohjaamossa mittaristoa muutettiin hieman helppolukuisemmaksi. Takaistuimella oli nyt keskipaikalla kolmipisteturvavyö ja pääntuki. Ahtaita polvitiloja saatiin suurennettua 22 millimetriä pienillä muutoksilla.
Teknisinä muutoksina 1,6 litran 75-hevosvoimainen moottori korvattiin samantehoisella 1,4-litraisella. Suurempitehoinen versio uudistui ja sai muuttuvapituuksisen imukanaviston.
Varustetasojen nimiksi vaihtuivat Classic, Ambiente ja Elegance. Varustelu oli lähes ennallaan, mutta Ambientessa oli edeltäneen GLX:n lisäksi matkustajan turvatyyny.
Vuonna 2001 esiteltiin urheilumalli Octavia RS, jonka moottorina oli turboahdettu 1,8-litrainen (180 hv). Koria oli jäykistetty ja jousitus oli 15 milliä normaalia matalampi. Verhoilu oli osittain nahkaa. Vuodesta 2002 lähtien RS-mallin sai hatchbackin lisäksi myös Combina.
Kesäkuussa 2002 vakiovarustelu täydentyi ilmastoinnilla. Syksyllä 2003 saatiin Octavian moottorivalikoimaan pumppusuutindiesel, 1,9 TDI (130 hv). Joissakin maissa myytiin myös sen 100-hevosvoimaista versiota.
Elokuusta 2003 lähtien Suomessa oli tarjolla Dynamic, jossa oli varusteina urheiluistuimet, automaatti-ilmastointi, nahkaverhoiltu ohjauspyörä ja Combissa kattokaiteet.
Toisen sukupolven Škoda Octavia tuli markkinoille syksyllä 2004. Vanhasta korimallista oli Suomessa tarjolla enää Combeja TDI-moottoreilla varustettuna. Pian kuitenkin markkinoille palasi hatchback, joka nimettiin Octavia Touriksi. Moottorina oli 1,6-litrainen bensiinimoottori tai 1,9 TDI (100 hv). Tourissa oli vakiovarusteina neljä turvatyynyä, manuaali-ilmastointi, ajotietokone, vetoluistonesto ja etuistuinten korkeussäätö. Lisävarustevalikoima oli suppea, vuonna 2006 oli valittavissa enää ainoastaan metalliväri. Touria myytiin aina vuoden 2007 alkuun saakka.
Octavian toinen sukupolvi esiteltiin vuonna 2004. Auto ei muuttunut ulkonäöltään merkittävästi, mutta se perustuu täysin uudelle pohjalevyylle, jolle rakennettiin myös esimerkiksi Volkswagen Golf V. Ulkomittojen kasvu oli maltillista, mutta sisätilat kasvoivat etenkin takajalkatilojen osalta merkittävästi. Tavaratila oli käytännöllinen ja lukeutui luokan suurimpiin.
Vuoden 2004 Euro NCAP -kolaritestistä Octavia sai tulokseksi neljä tähteä viidestä.
Perusmalli oli Classic, johon kuului muun muassa neljä turvatyynyä, luistonesto, kauko-ohjattava keskuslukitus, sähköikkunat edessä, ulkolämpömittari, manuaali-ilmastointi ja radio/CD-soitin.
Ambientessa oli lisäksi turvaverhot (yht. kuusi turvatyynyä), aktiiviset pääntuet, ajotietokone, vakionopeudensäädin ja lukuvalot edessä.
Eleganceen kuului Xenon-ajovalot, kevytmetallivanteet, automaatti-ilmastointi, sumuvalot, nahkaverhoiltu ohjauspyörä, sähköikkunat takana, keskikyynärnojat, tuulilasinpyyhkijöiden sadetunnistin ja suksiluukku.
Vuonna 2006 esiteltiin nelivetoinen, hieman maasturimaisempi Octavia Scout, joka oli aina farmarikorinen. Maavaraa oli korotettu ja puskureissa oli mustat suojalistat.
Octavia koki faceliftin vuoden 2009 alussa. Uudistuksessa se sai hieman aikaisemmin markkinoille tulleen Superbin kaltaisen keulan ilmeen. Myös sisätiloja paranneltiin esimerkiksi aikaisempaa laadukkaammilla materiaaleilla. Turboahdettu 1,4 TSI korvasi aiemmat 1,6- ja 2,0-litraiset vapaasti hengittävät bensiinimoottorit. Kaikkien moottorien yhteyteen tuli Octaviassa ensi kertaa saataville DSG-kaksoiskytkinvaihteisto.
Škoda Octavian kolmannen sukupolven viistoperä esiteltiin joulukuussa 2012. Octavia nousi luokkaa ylemmäs, ja alemmassa keskiluokassa sen korvasi Škoda Rapid. Täten kolmas Octavia siis otti ylemmässä keskiluokassa suuremman Superb-mallin paikan, joka puolestaan nousi E-segmenttiin. Auto perustuu samalle MQB-pohjalevylle kuin Audi A3, Volkswagen Golf VII ja SEAT León, mutta on esimerkiksi Golfia noin 40 senttimetriä pidempi, 1,5 senttimetriä leveämpi ja akseliväliltään noin viisi senttimetriä pidempi. Toisen sukupolven Octaviaan verrattuna uusi malli on yhdeksän senttimetriä pidempi, 4,5 senttimetriä leveämpi ja akseliväliltään jopa 10,8 senttimetriä pidempi. Myös sisätiloja on saatu huomattavasti suurennettua. Kasvaneesta koostaan huolimatta auto on jopa 102 kilogrammaa kevyempi kuin aiemmin.
Kolmannen sukupolven Octavia sai Euro NCAP -kolaritestistä täydet viisi tähteä vuonna 2013.
Octavia tuli aluksi saataville kahdeksalla moottorilla: neljällä bensiinikäyttöisellä TSI-moottorilla ja neljällä TDI-dieselillä, kaikki suorasuihkutuksella ja turboahtimella varustettuina. Uudet moottorit ovat muun muassa merkittävästi edellisiä malleja kevyempiä, ja siten polttoaineenkulutus on laskenut aiemmasta.
Vuoden 2017 mallistossa 1,2-litraisen TSI:n korvasi kolmisylinterinen 1,0 TSI, jossa on 115 hevosvoimaa tehoa. Sen yhteyteen on valittavissa kuusivaihteinen manuaalivaihteisto tai seitsenportainen DSG-kaksoiskytkinvaihteisto. Uusi moottori on aiempaa taloudellisempi ja vähäpäästöisempi.
Syksyllä 2016 esiteltiin kevyen kasvojenkohotuksen läpikäynyt Octavia, jonka keulan ilmettä uudistettiin muun muassa uusilla Kodiaqin tyylisillä etuvaloilla. Uudistetut mallit tulivat markkinoille kevättalvella 2017.